**Rindošanas punkti (Atlases kritēriji) –** tiks ņemta vērā **informācija** uz projekta iesniegšanas kārtas **pēdējo dienu (10.02.2022.).**

* Rindošanas punkti par izmaksātajām algām un algu nodokļiem - vai projekta vērtēšanā ņem vērā **tikai saimniecības veiktos** maksājumus par nodarbinātajiem, jeb šajā kritērijā summēs arī darba algu un nodokļus, ko **par saimniecības īpašnieku kā nodarbināto** nomaksājis darba devējs (saimniecības īpašnieks ir gan darba ņēmējs citā uzņēmumā, gan darba devējs savā saimniecībā).

Atbilde: Tiks summēti visi tikai Atbalsta pretendenta uzņēmumā samaksātie nodokļi un atalgojums. **Citu uzņēmumu** izmaksātais **atalgojums** saimniecības **īpašniekam nesummēsies**.

* Vai jābūt tās nozares kooperatīva biedram, kurā pretendē atbalstam. Piemērs - ir kooperatīva biedrs graudkopības nozarē (nodod graudus), bet pretendē uz atbalstu liellopu labturības uzlabošanai (kūts būvniecība).

Atbilde: projekta investīcijām jābūt saistītām ar k/s darbības nozari, jo tiks vērtēts, vai vismaz 50% no saimniecībā visas saražotās produkcijas realizēta ar k/s starpniecību.

* MK noteikumu776 84. punktā noteikts, ka kooperatīvam jārealizē vismaz 50% no saražotās produkcijas. Gadījumā, ja saimniecības pamatnodarbošanās ir lopkopība, bet ir biedrs kooperatīvā, kur realizē graudus, kā saražotās produkcijas apjoms tiks rēķināts šīm saimniecībām. Vai no faktiski izaudzētā, vai par saražoto produkciju tiks uzskatīta tā, kas paliek pāri pēc pašpatēriņa?

Atbilde: Projektā plānotajām investīcijām jābūt saistītām ar darbības nozari attiecīgajā atbilstīgajā kooperatīvā. Ja rindošanas punkti netiek piešķirti, tad 84.punkta prasība Atbalsta pretendentam nav jāpilda.

* Ja par dalību kooperatīvā pretendents saņēmis rindošanas punktus, vai pēc projekta realizācijas var mainīt kooperatīvu un savu saražoto produkciju, vismaz 50% apjomā nodot citam kooperatīvam, vai arī projekta uzraudzības periodā piesaistīts vienam konkrētajam kooperatīvam, kuru norādīja kā to, kura dalībnieks ir, saņemot rindošanas punktus? Kā rīkoties, ja pēc projekta īstenošanas vai tā laikā pretendents tiek izslēgts no kooperatīva?

Atbilde: pieļaujama maiņa uz atzītu atbilstīgu kooperatīvu projekta darbības nozarē, ja darbība tiek pārtraukta k/s, pārskata rindošanas punktu ietekmi un iespējamas finanšu korekcijas.

* Ja lauku saimniecībā projekta ietvaros plānots iegādāties traktortehniku, vai ir iespējams iegūt punktus rindošanas kritērijos nr. 7., proti, vai ir kādi labās prakses piemēri vai ieteikumi, kas jāņem vērā, iegādājoties traktortehniku, lai tiktu izpildīts  klimata pārmaiņu mazināšanas kritērijs? Piemēram, vai traktortehnikas iegāde ar Euro 5 emisiju standartu būs pietiekoša, lai pierādītu klimata pārmaiņas mazinošo pasākumu veikšanu?

Atbilde: Lai arī lauksaimniecības traktoru precīzo tehnoloģiju **aprīkojums** (*piem. precīzā braukšanas sistēma u.c.)* ir iekļauts “zaļo” investīciju MK noteikumu Nr.776 2.pielikumā, tomēr papildus 15 rindošanas punkti 7.punktā par šo investīciju **netiek piešķirti**. Punkti tiek piešķirti par pilnu tehnoloģiju nevis aprīkojumu.

* Iegādājoties traktoru, kurš būs aprīkots ar precīzo stūrēšanas iekārtu, vai pie atlases kritērijiem varēs arī **saņemt papildus punktus.**

Atbilde: Nē, rindošanas punkti šādai investīcijai – aprīkojumam netiek piešķirti, tikai papildus +10% intensitāte.

* Vai cūkkopības nozares visi projekti tiks rindoti un vērtēti atsevišķi, vai tikai tie, kuros ir investīcijas būvniecībā?

Atbilde: Atsevišķs finansējums ir tikai būvniecībai, kas saistīts ar biodrošību, labturību, kūtsmēslu krātuves būvniecību cūkkopības un putnkopības nozarēs. Pārējās investīcijas (piem., tehnikas vai iekārtu iegāde) paredzētas saimniecību modernizācijas kopējā finansējumā.

* Pēc kura iepriekšējā gada ņems vērā IEŅĒMUMUS un IEMAKSĀTOS NODOKĻUS?  Vai no 2019. un 2020., vai 2020. un 2021.?

Atbilde: 2.rindošanas punkts: Gan ieņēmumi, gad samaksātie nodokļi tiks ņemti vērā par pēdējo/iem noslēgto/iem gadu/iem, kas būs **iesniegti un publicēti VID** **uz projekta iesniegšanas** dienu. Attiecīgi – ja uz 10.02.2022.būs iesniegti un publicēti VID 2021.gada Gada pārskata dati, tad tiks izmantoti 2020.un 2021.g.dati.

* Atlases kritērijs: “*Atbalsta pretendents nav vai vismaz gadu nav atbilstīgās vai Eiropas kooperatīvās sabiedrības biedrs*” – vai punkti tiek piešķirti arī tajā gadījumā, ja Atbalsta pretendents nav kooperatīva biedrs un neplāno tāds kļūt?

Atbilde: Nē, atlases kritērija punkti **tiks piešķirti** tikai tajā gadījumā, ja Atbalsta pretendents **uzņemas** ar projektu saistības **kļūt** par kooperatīva biedru.

**Pirmais traktors IMA ietvaros**

* Kā tiek noteikts pirmais traktors - ja saimniecība iepriekšējo traktoru ir iegādājusies pirms trim gadiem, par savu finansējumu, nepiesaistot ES finansējumu, vai šajā kārtā var pieteikties uz 1.traktoru, jeb tas tiks uzskatīts kā nākamais, kaut iegādāts par privātiem līdzekļiem?

Atbilde: Ierobežojums ir tikai uz ES līdzfinansētiem traktoriem. Ja traktors iegādāts par saviem līdzekļiem, tad projektā plānotais traktors tiks uzskaitīts kā pirmais traktors. Vēršam uzmanību, ka lauksaimniecības traktoriem tiek vērtētas maksimālās zirgspēku jaudas, kur tiek ņemti visi saimniecībā esošie traktori (*skat. LAD mājas lapā*).

* Ja saimniecība iegādājusies pirms 7 gadiem projekta ietvaros traktoru, bet pēc uzraudzības tas ir pārdots. Vai šī projekta ietvaros var iegādāties jaunu traktoru?

Atbilde: Projekta investīcijās var paredzēt traktora iegāde ar samazināto atbalsta intensitāti, jo tas nebūs kā pirmais traktors, neatkarīgi no tā, ka tas vairs nav saimniecībā.

* Ja saistītam uzņēmumam projekta ietvaros iegādāts traktors, vai otrs saistītais uzņēmums var paredzēt projektā iegādāties pirmo lauksaimniecības traktoru?

Atbilde: Nē, saistītajam uzņēmumam tas tiks uzskatīts kā nākamais traktors ar samazināto atbalsta intensitāti.

* Vai lauku saimniecība var iegūt 40% atbalsta intensitāti. 1. traktora iegādei, ja lauku saimniecībā īpašumā jau ir vairāki traktori, taču visi vecāki par 30 gadiem un neviena traktora iegādei nav saņemts publiskais finansējums?

Atbilde: Jā, aprakstītajā situācijā saimniecībā var iegādāties kā pirmo traktoru ar 40% atbalsta intensitāti.

* Ja saimniecībai uz projekta iesniegšanas brīdi ir par projektu pirkts traktors, kuram ir nepilni 10 gadi (pirkts 2012.gadā), vai rakstot tagad projektu, kur paredzēta traktora iegāde 2023.gada sākumā, tam būs lielākā pieejamā atbalsta likme, kā par pirmo traktoru (uz pirkšanas brīdi tam būs vairāk kā 10 gadi)?

Atbilde: Vērtē uz projekta iesniegšanas brīdi traktora izlaides laiku. Konkrētajā jautājumā, ja iepriekš iegādātā traktora izlaides gads ir 2012.gads vai agrāks, tad, iesniedzot projektu 2022.gadā, plānotais traktors klasificēsies kā pirmais, jo saimniecībā esošais būs > 10 gadus vecs.

* 2012.gadā **pavasarī** MOD projekta ietvaros bija iegādāts pirmais lauksaimniecības traktors. Vai drīkst jaunā projekta ietvaros plānot 2022.gada beigās iegādāties jaunu, daudz jaudīgāku lauksaimniecības traktoru kas aprīkots ar GPS, vai šajā gadījumā bioloģiskā zemnieku saimniecība (apgrozījums līdz 70tūkstošiem) var cerēt saņemt atbalsta intensitāti 40% + 10%= 50%  ???

Atbilde: jā, saimniecība var startēt kā uz pirmo traktoru, jo iegādātais traktors vecāks par 10 gadiem, bet tiks aprēķināta traktoram pieejamā jauda (*MK noteikumos 776 67.punkts*). Ja plānots iegādājamo traktoru aprīkot ar precīzo braukšanu vai 2.pielikumā paredzēto aprīkojumu, tad var paredzēt investīcijai: 40% + 10%.

* Bioloģiskā (mazā) saimniecība, pērkot OTRO lauksaimniecības traktoru, kurš NAV aprīkots ar 2. pielikumā noteikto, kādu var saņemt maksimālo atbalsta intensitāti?

**30%**(11.pielikuma 3.punkts) **+10%**(11.pielikuma 6.punkts) tā kā bioloģiskā saimniecība atbrīvota no klimata pārmaiņu mazināšanas ieguldījumiem **=40%?**

**Atbilde:** Ja bioloģiskā saimniecība iegādājas traktoru un aprīko to ar 2.pielikuma precīzās tehnoloģijas aprīkojumu, kas nodrošina **saimniecībā precīzo saimniekošanu**, piem., precīzo braukšanu, tad ir iespējams saņemt 40% likmi. Tikai **viena paša ISOBUS iegāde** **nenodrošina** precīzās saimniekošanas sistēmu saimniecībā.

**“Zaļās” jeb vides investīcijas saskaņā ar MK noteikumu Nr.776 2.pielikumu**

* Vai traktors, kurš ir aprīkots ar precīzo gps stūrēšanas iekārtu, atbilst IEGULDIJUMIEM PRECĪZO TEHNOLOĢIJU IZMANTOŠANĀ MINERĀLMĒSLU UN AAL LIETOŠANAS SAMAZINĀJUMAM?

Atbilde: Pats traktors neklasificējas “zaļajiem” ieguldījumiem, bet precīzā GPS stūrēšanas iekārta – jā. Bet rindošanas punkti netiek piešķirti, jo par aprīkojumu nepiešķir.

* Ja projekta ietvaros tiek plānots iegādāties traktoru aprīkotu ar precīzās stūrēšanas iekārtu (no 2.pielikuma saraksta), atbalsta pretendents saņem papildus 10% atbalsta intensitāti un papildus 15 punktus pie projektu atlases punktu kritērijiem (7.Projekta ieguldījums mērķos)?

Atbilde: tiek piešķirta tikai papildus atbalsta intensitāti, rindošanas punkti par precīzo aprīkojumu netiek piešķirti.

* Vai iegādājoties **traktoru**, kurš būs aprīkots **ar precīzās stūrēšanas iekārtu**, vai būs izpildīts nosacījums par klimata pārmaiņu mazināšanu?(Mūsu gadījumā ir vajadzīgi 10% apmērā no attiecināmajām izmaksām) Vai ir jāsaprot, cik izmaksā precīzā stūrēšanas iekārta un vai tā sastādīs 10 % no traktora kopējās summas?

Atbilde: **Summa** par precīzo **braukšanas stūrēšanu** tiek novirzīta Klimata mērķim, bet **traktora summas** vērtība neklasificējas klimata mērķim, bet - **ekonomiskajam**. No šīs summas būs atkarīgs **īpatsvars** % klimata mērķa izpildei. Piemērā minētie 10% jāsasniedz no maksimāli pieejamām attiecināmām izmaksām nevis traktora vērtības.

* MK noteikumu  Nr.776  2. pielikumā uzskaitīta laukkopības tehnika, kas attiecināma uz "vides investīcijām". Kā ir ar graudu kombainiem?- vai pietiek, ka tie aprīkoti ar GPS uztvērējiem un aprīkojumu precīzajai stūrēšanai? Vai komplektā vajag arī otru pozīciju - ražas uzskaites sensori reālajā laikā, lai kombainu attiecinātu uz vides investīcijām? Vai traktors ar GPS aprīkojumu neskaitīsies "Vides investīcija"?

Atbilde: pašu traktoru vai kombainu neieskaitīs vides investīcijās, tikai to aprīkojumu (GPS, ražas uzskaites sensorus u.c.). Atbalsta pretendentam pašam jānovērtē aprīkojuma nepieciešamību, lai nodrošinātu precīzo tehnoloģiju izmantošanu saimniecībā.

* Kā tiks rēķināti šie vides 10, 30 vai 50%?  Piemēram, saimniecība 7.kārtā vēlas iegādāties arklu par 30 000 eiro. Vai obligāti jāņem arī kāds 2.pielikuma agregāts, lai izpildītu nosacījumu par 50% vides investīcijām (pretendenta apgrozījums ir >350 000 eiro) ?

Atbilde: šajā konkrētajā gadījumā var iegādāties arklu bez obligātām “zaļo” investīciju iegādēm. Noteiktie vides % tiek rēķināti pret maksimāli aprēķinātām un saimniecībai pieejamām attiecināmām izmaksām (*skat. piemēru LAD mājas lapā*).

* Saistībā ar investīciju projektu 4.1. pasākumā šāds jautājums: pretendenta apgrozījums ir 1 000 000,00 eur, tātad kopā attiecināmās izmaksas pieejamas arī 1 000 000,00 eur. Zalās investīcijas vajadzīgas 50% jeb 500 000,00 eur. Ja šajā kārtā pērk kombainu par 350 00,00 eur, vai visa summa būs attiecināmās izmaksas?

Atbilde: Jā, konkrētajā piemērā var iegādāties kombainu 350 000 eur vērtībā, bez “zaļās” investīcijas.

* **Saules paneļi** lauksaimniecībai. Lūdzu izskaidrot , kādi dokumenti ir nepieciešami, lai iesniegtu pieteikumu: t.i. vai var iesniegt tikai uz aprēķina-aizsist naudu, kā aprēķina vajadzību, fermai, kā graudkopības saimniecībai, vai tā ir izdruka no Elektrum sistēmas, kādi atzinumi vajadzīgi, jo patēriņa samazinājums īsti nedarbojas un energo audits, kā pie ēku siltināšanas arī īsti nebūs, ja objekts ir kalte piemēram. Ja plāno uzstādīt uz ēkas jumta, kas ir noliktavas vajadzībā pielāgota akmens mūra ēka, kurai vajadzīga jumta atjaunošana, kas būs attiecināmās izmaksas šajā gadījumā, arī ēkas jumts? Citas izmaiņas ēkā pagaidām neveiks. Jumtu izmantos tāpēc lai neaizņem lauksaimniecības zemes platības, lai nerodas izmaksas uz kopšanu, (zāles pļaušanai, neērtā un ne vajadzīgā veidā), ēka iegūs pievilcīgu, sakoptu skatu tiks pagarināts tās mūžs.

Atbilde: jāiesniedz uz saimniecības rādītājiem pamatoti aprēķini, kas apliecina plānotās jaudas pamatotību saimniecības elektrības izmantošanas apjomam. Par labākiem saules paneļu risinājumiem un nepieciešamo jaudu aicinājums konsultēties uzņēmumos, kuru darbība saistīta ar šādu investīciju tirdzniecību un uzstādīšanu. Konkrētajā aprakstā vērtēs **ēkas**, uz kuras plānots uzstādīt saules paneļus, **izmantošanu lauksaimnieciskajā darbībā**. Jo **jumta nomaiņa ēkai**, kas **nav saistīta** ar saimniecisko darbību, bet kuras mērķis ir novietots saules paneļus **nav atbalstāma.**

* Vai projekta ietvaros zemnieku saimniecība, kas nodarbojas ar piena lopkopību, var iegādāties saules paneļus un tos uzstādīt savā saimniecībā, lai ražotu elektroenerģiju savai saimniecībai, jo uz doto brīdi energoresursu izmaksas  samazināt ir ļoti aktuāli?

Atbilde: Jā, tas ir atbalstāms kā “zaļā” investīcija. Saražotā enerģija izmantojama tikai saimniecības patēriņam.

* Vai "Ieguldījumi materiālajos aktīvos" projekta ietvaros  bioloģiskā saimniecība, kas ir jau ilgus gadus ar apgrozījumu līdz 70 000 EUR var iegādāties un iekļaut attiecināmajās izmaksās  tikai traktora iegādi  par summu 60 000 EUR un tas būs zaļais ieguldījums, vai ir jāiegādājas vēl kaut kas, lai izpildītos nosacījums, 10% no kopējām  attiecināmajām izmaksām zaļais ieguldījums ?

Atbilde: Ja saimniecība ir pilnībā bioloģiski sertificēta, investīcijām netiek piemēroti noteikti procenti zaļajiem ieguldījumiem (MK 34.p.). Tā var iegādāties traktoru, izpildot ekonomisko mērķi, neizvēloties no 2.pielikuma norādītās vides investīcijas.

* Kā rēķina klimata pārmaiņu mazināšanas un pielāgošanās ieguldījumus?

Piem., saimniecības apgrozījums 200 tūkst., vid.grupa, max. attiecināmās izmaksas 600 tūkst. Obligātās 30% "zaļās" investīcijas tiek rēķinātas no 600 tūkst. un saimniecība var iegādāties tehniku uz 400 tūkst.?

Atbilde: jā.

* Vai un kā ir iespējams būvējot, piem., angāru konvencionālai saimniecībai izpildīt nosacījumu par  klimata pārmaiņu mazināšanas un pielāgošanās ieguldījumiem?

Atbilde: jāizvērtē 2.pielikumā atbalstāmās “zaļās” investīcijas, bet vienkārša angāra būvniecības gadījumā būs ekonomiskais mērķis. Tad tiek piešķirtas **ierobežotas** attiecināmās izmaksas no maksimāli pieejamām.

* Kā saprast MK noteikumu 54.punktu – “Ja atbalsta saņēmējs 2021. un 2022. gadā nesasniedz šo noteikumu 33. punktā minēto klimata pārmaiņu mazināšanas un pielāgošanās ieguldījumu apmēru, tas nav tiesīgs pretendēt uz šo noteikumu 3. punktā minēto maksimālo attiecināmo izmaksu apmēru”?

Atbilde: Atbalsta pretendents nevar saņemt max pieejamās attiecināmās izmaksas (*skat. piemēru LAD mājas lapā*).

* Pērkot traktoru ar precīzās stūrēšanas iekārtu, kā var noteikt, cik maksā konkrētā GPS sistēma? To nosaka tirgotājs, vai ir kādi vienoti dati?

Atbilde: Šī GPS sistēmas piedāvājuma summa iegūstama no tirgotāja, iesniedzot LAD summas atšifrējumu.

* Lūdzu sniegt skaidrojumu 776.MK noteikumu punktam “54. Ja atbalsta saņēmējs 2021. un 2022. gadā nesasniedz šo noteikumu 33. punktā minēto klimata pārmaiņu mazināšanas un pielāgošanās ieguldījumu apmēru, tas nav tiesīgs pretendēt uz šo noteikumu 53. punktā”

Atbilde: ja atbalsta pretendents neizmanto noteikto % “zaļās” investīcijas (10, 30 vai 50%), tad tam tiek liegta pieejamā maksimālā summā. Proti, ja apgrozījums ir 10 000 euro, tad max pieejamais finansējums x5 = 50 000euro. No šīs summas 10% jāparedz “zaļajām” investīcijām. Ja pretendents neizmanto “zaļās” investīcijas, tad maksimāli pieejamā summa šajā gadījumā ir 45 000 euro (50 000-10%).

* Ja traktors ir jāaprīko saskaņā ar 2. pielikumu, tad, kādas ir minimālās prasības, no 2. pielikumā minētā, lai tas atbilstu šai papildus atbalsta intensitātei?

Atbilde: **Traktoram** ir **jābūt uzstādītam** 2.pielikumā uzskaitītajam **aprīkojumam tiktāl,** lai **sasniegtu** galveno “zaļo” investīciju **mērķi** – nodrošinātu **precīzu saimniekošanas** tehnoloģiju, radot pēc **iespējas mazākas SEG** emisijas. Ja aprīkojums pats par sevi **nenodrošina šo precīzo kontroli**, tad tā tiek uzskatīta par investīciju ar **ekonomisko mērķi.**

* Ja barības dalītājs atbilst projekta atlases kritērijam (3. pielikuma 7. punkts) projekta ieguldījums mērķos - ieguldījums precīzo tehnoloģiju izmantošanā lopkopībā, tad vai pakaišu kūtsmēslu izkliedētājs atbildīs tā paša punkta mērķim - ieguldījums organiskā mēslojuma tiešai iestrādei? Lai projektu atlases kritērijos (3. pielikums) 7. punktā varētu saņemt maksimālos 20 punktus?

Atbilde: Pakaišu kūtsmēslu izkliedētājs atbilst “zaļajam” 2.pielikuma mērķim, bet punkti par to netiek piešķirti, jo nenodrošina organiskā mēslojuma tiešo iestrādi (3.pielikuma 7.punkts). Vienkāršs **barības dalītājs neatbilst 3.pielikuma 7.punkta** prasībām. Lai **barības dalītājs** atbilstu **“zaļās” investīcijas** precīzajai tehnoloģijai lopkopībā, tam **jābūt daļai no robotizētas precīzās ēdināšanas sastāva** (*tostarp* ***ēdināšanas roboti*** *– barotāji, piestūmēji vai rušinātāji, barības dalītāji*). Ja tie nav robotizēta procesa sastāvdaļa, tad šīs investīcijas atbilst ekonomiskajam mērķim. Līdz ar to šajā kritērijā pēc apraksta nav piešķirami 20 punkti.

* Kā rēķina lielajiem uzņēmumiem “zaļās” investīcijas – pret 1milj.EUR vai palielināto summu virs 1 milj.EUR?

Atbilde: Kā **obligāto 50%** “zaļo” investīciju izpildi rēķina **pret 1 milj.EUR**, savukārt, tiem, kuriem projekta investīcijas pārsniedz 1milj.EUR, tad rēķinās pret pieteikto attiecināmo izmaksu summu.

* Atbalsta pretendents plāno startēt pasākumā “4.1 Atbalsts ieguldījumiem lauku saimniecībās”, kura ietvaros vēlas iegādāties augsnes apstrādes diskus, kuri Tehnikas un iekārtu katalogā ievietoti ar Nr. [**AA-02-0000189**](https://eps.lad.gov.lv/show_etk_public?amendment_id=&application_id=&category=&equipment_level=&id=3011&machinery_brand=&machinery_model=&max_price=&min_price=&number=AA-02-0000189&scv_id=&search=Atlas%C4%ABt&utf8=%E2%9C%93)**.**

Vai projektu atlases kritērijos, iegādājoties šo tehnikas vienību, tiks saņemti punkti par projekta ieguldījumu mērķos, sasniedzot mērķi: Projektā paredzēts veikt ieguldījumu precīzo tehnoloģiju izmantošanā minerālmēslu un AAL lietošanas samazinājumam, kā arī **bezapvērses tehnoloģijās**?

Atbilde: Jā, par šo tehnikas vienību pienākas papildus kritēriju punkti par bezapvērses apstrādes tehnoloģijām. Diski Horsch Joker 5 RT ar kataloga numuru AA-02-0000189 ir kombinētais augsnes apstrādes agregāts, kas nodrošina gan diskošanu, gan pievelšanu ar dubulto RollPack veltni.

* Ja jaunā projekta ietvaros vēlos iegādāties miglotāju, bet iepriekšējā plānošanas periodā 2014.-2020. gads projekta ietvaros jau ir iegādāts miglotājs, vai tas būs atbalstāms ieguldījums?

Kam jābūt miglotāja komplektācijā, lai to uzskatītu par "zaļo ieguldījumu"? Ar finansēm nav tik labi cik gribētos, tāpēc vairāk interesē minimālās prasības...

Atbilde: Projektu ietvaros plānotās investīcijas vērtē pēc būtības. Kopsakarībā tiek vērtēta gan saimniecības esošais miglotājs, gan saimniecības apstrādātās platības, gan kādu miglotāju plānots iegādāties, tas ir, vai iepriekš bija parastais miglotājs un tagad būs precīzais, kā arī kādas ir to ražības.

Lai miglotāju uzskatītu par “Zaļo ieguldījumu”, tam ir jābūt aprīkotam ar sprauslu vadības sistēmām, un tam ir jābūt sasaistē ar GPS datiem, tas ir, lai atbilstoši augsnes agroķīmisko karšu izpētes datiem vai sensoru datiem, miglotājs varētu veikt precīzo miglošanu.

* Man ir laukkopības saimniecība un projekta ietvaros vēlos iegādāties augsnes apstrādes diskus, piemēram, Vaderstad Carrier CR300 (diski + rullis) - vai tas būs ekonomiski zaļais ieguldījums?

Saimniecības dala pēc apgrozījuma trijās grupās, kas ar to ir domāts? Ieņēmumi + izdevumi, tai skaitā kredīti, subsīdijas, ES projekti?

Apgrozījums un iemaksātās nodokļu iemaksas par nodarbināto ir par 2020. gadu?

Atbilde: Vaderstad Carrier CR300 (diski + rullis) – tiek uzskatīts kā “Zaļais ieguldījums”, jo tas atbilstoši Noteikumu 2.pielikumam tiek vērtēts kā bezapvērses tehnoloģija - kombinētais augsnes apstrādes agregāts.

Saimniecību iedalījums finansējuma konvertēs notiek pēc pēdējā noslēgtā gada neto apgrozījuma datiem, kas atspoguļots Peļņas un zaudējuma aprēķinā vai D3 Ienākumu deklarācijā. Izdevumi un kredīti šajā apjomā netiek uzskaitīti.

Attiecīgajos kritērijos tiek izmantota tikai informācija par noslēgtajiem gadiem. Ja Jums startējot atbalsta pasākuma kārtā pēdējais noslēgtais gads būs 2020., tad LAD attiecīgi izmantos šo informāciju.

* Ir lielā saimniecība, kura par 1milj. iegādāsies tehniku un izpildīs zaļās investīcijas par 700 tūkst. EUR. Par samaksāto darba algu un soc. nodokli palielinās attiecināmās izmaksas vēl turpat par 1milj. EUR. Un par šo summu plāno veikt kaltes pārbūvi ar rekuperācijas sistēmu un uzbūvēt jaunus graudu torņus. Šai būvniecības daļai nevar nodrošināt pilnā apjomā zaļās investīcijas. Vai varētu rēķināt šīs zaļās investīcijas visam projektam kopumā, vai tehnikas iegādēm rēķinās atsevišķi un būvniecībai- atsevišķi? Tā ir graudkopības saimniecība, zaļo investīciju nepieciešamība- 50% no attiecināmajām izmaksām.

Atbilde: Ja projektā būs tehnika, iekārtas par 1 milj EUR un 1 milj būvniecībai (projekta attiecināmās izmaksas 2 milj EUR), tad no visām investīcijām kopā vismaz 1 milj jāiegulda vides investīcijās. Nav noteikts, ka tieši pusei no tehnikas vai pusei no būvniecības jābūt ieguldītām vides investīcijās.

**Mērķi**

* Par cik % ir jāpalielina neto apgrozījums salīdzinot ar pēdējo trīs noslēgto gadu vidējo rādītāju, pēc projekta realizācijas? (plānots palielināt apgrozījumu).

Atbilde: nav noteikti %, cik vismaz jāpalielina. Katram Atbalsta pretendentam jānovērtē investīcijas atdeve un kā šī investīcija paaugstinās konkurētspēju.

* Vai projektā varēs būs sasniedzamie mērķi, kā līdz šim, piemēram: Apsaimniekoto hektāru skaita palielinājums, Saražoto tonnu skaita palielinājums, Realizēto tonnu skaita palielinājums?

Atbilde: jā, šie rādītāji atbilst ekonomiskajam mērķim. Vēršam uzmanību, ka projekta investīciju rezultātā saimniecībā jābūt faktiskam izaugsmes pieaugumam, salīdzinot pret iesniegšanas brīdi.

* Atbilstoši MKN 600 atbalstu par ēkas energoefektivitātes palielināšanu piešķir, ja ēkā enerģija tiek izmantota mikroklimata regulēšanai – apkurei un telpu dzesēšanai. Atjaunojot vai pārbūvējot ēku, ir jāpanāk vismaz 20% enerģijas ietaupījums. Vai par energoefektivitātes uzlabošanu var tikt atbalstīta alternatīvās enerģijas tehnoloģija, piemēram, saules paneļu uzstādīšana, jo ar saules paneļu uzstādīšanu var panākt elektroenerģijas ietaupījumu līdz pat 70%?

Atbilde: Energoefektivitātes mērķis tiek piešķirts **ēkām** un **nomaināmām iekārtām**, savukārt, saules enerģijas izmantošana atbilst atjaunojamo energoresursu izmantošanas mērķim, kas pasākuma ietvaros ir cits mērķis.

**Atbalsta pretendents**

* Kurš no gadiem tiks vērtēts kā pēdējais noslēgtais gads? Piem., ja saimnieciskā darbība ir uzsākta 2021.gadā, faktiski gads ir noslēdzies, ir apgrozījums lielāks par 4000 eur, bet VID deklarāciju var iesniegt tikai sākot ar 2022.gada 1.martu, vai šāda saimniecība var startēt pasākumā? Tāpat tas attiecas uz punktu un max. attiecināmo izmaksu koeficenta aprēķināšanu?

Atbilde: **Uz projektu kārtas iesniegšanas pēdējo dienu** (09.02.2022.) **VID iesniegtā un publicētā** informācija par pēdējo noslēgto gadu. Šajā gadījumā jāstartē uz nākamo kārtu.

* Vai es būšu tiesīgs piedalīties, ja esmu graudkopis, kas dibinājis firmu 2021.gada martā?

Atbilde: Jā, ja, **iesniedzot projektu**, būs **noslēgts** finanšu gads un gada pārskats publicēts VID, kur ieņēmumi no **lauksaimniecības būs vismaz 4000eur**.

* Labdien, vai var pieteikties projektam ''Ieguldījumi materiālajos aktīvos,'' ja piemēram pieder piemājas saimniecība, bet  neesmu reģistrēta valsts ieņēmuma dienestā?

Atbilde: Nē, uz 4.1. pasākumu ir jābūt uz 10.02.iesniegtam D3 par pēdējo noslēgto gadu. Aicinājums izvērtēt iespēju startēt 6.3. pasākuma ietvaros atbalstam mazajās saimniecībās.

**Atbalsta intensitātes un attiecināmās izmaksas**

* Kāda būtu maksimālā atbalsta intensitāte tehnikas iegādei un kāda būvniecībai, ja esmu jaunais lauksaimnieks?

Atbilde: Būvniecībai – **līdz 60%** (40% pamata intensitāte + papildus intensitātes varianti. Būvniecībai jaunajam lauksaimniekam paredzēti +10% papildus intensitāte), tehnikai, iekārtām **līdz 50%** (40% pamata intensitāte + papildus intensitātes varianti. Tehnikai un iekārtām jaunajam lauksaimniekam nav paredzēta atsevišķa papildus intensitāte).

* Vai papildus 10 % atbalsta likmi saņems visas bioloģiskās saimniecības, vai tikai tās, kas ir bioloģiskās shēmas operatori?

Atbilde: papildus intensitāti piešķir visām **pilnībā bioloģiski atzītām** saimniecībām. Bioloģiskās shēmas operators saņem papildus rindošanas punktus.

* Vai, veicot ieguldījumus precīzo tehnoloģiju izmantošana minerālmēslu un augu aizsardzības līdzekļu lietošanas samazinājumam, kā arī bezapvērses tehnoloģijas, un iegādājoties graudu kombainu, kurš būs aprīkots ar GPS uztvērējiem un aprīkojumu, ražas uzskaites sensoriem reālajā laikā u. c., papildus atbalsta likme 10% apmērā tiks piemērota visam kombainam, vai tikai šim aprīkojumam?

Atbilde: jā, visam kombainam.

* Ja iegādājās traktoru ar precīzo stūrēšanu papildus atbalstu 10% iegūst visam traktoram vai tikai stūrēšanas iekārtai?

Atbilde: Jā, papildus likme +10% tiks piemērota visai traktora iegādei.

* Saimniecība gatavojas izbūvēt un aprīkot graudu kalti, pēc noteikumiem saprotams, ka šajā gadījumā paredzētā atbalsta intensitāte ir 40% *(būvju būvniecība, pārbūve, atjaunošana, stacionāro iekārtu iegāde kopā ar būvniecību vai pārbūvi).* Vai, uzstādot kalti ar rekuperācijas sistēmu, paredzēta papildus 10% atbalsta intensitāte *(papildu atbalsta intensitāte energoefektivitātes mērķa izpildei (pēc projekta īstenošanas energoefektivitāte palielinās vismaz par 20 %, un to apliecina energoaudita atzinums))*?

Atbilde: ja energoauditora atzinums apliecina 20% efektivitāti, tad iespējams piešķirt papildus intensitāti.

* Ja projektā plānota laistīšanas sistēmai augļkopībā (kas nav pilienveida un ar precīzo tehnoloģiju), bet nodrošinās pretsalnas aizsardzību, vai tiks piešķirta 70% atbalsta intensitāte?

Atbilde: Ja ar laistīšanas sistēmu tiek nodrošināta efektīva ūdens izmantošana vai pretsalnas, pretkrusas aizsardzība minētajā nozarē, tad šai investīcijai piešķirama 70% intensitāte.

* Informējam, ka SIA "ABC" 2020.gada apgrozījums ir 1 290 640,- EUR, no kuriem lauksaimniecībā ir 5107,- EUR. Kāda ir maksimālā attiecināmo izmaksu summa, lai 4.1.pasākuma ietvaros iegādātos saules paneļus? 2020.gada neto apgrozījums x 3 vai ieņēmumi no l/s x 3?

Atbilde: Konkrētajā gadījumā, ja kopējais apgrozījums > 70 000 euro, tad x3 ieņēmumi no l/s, proti 5107x3

* No “cūku” aploksnes - mēslu krātuves būvniecība ar aprīkojumu( sūkņiem un maisītājiem) . Cik liels ir atbalsts - 50 % vai 70 %.

Atbilde: kūtsmēslu krātuves būvniecības gadījumā, t.sk. aprīkojumu piemērojama 70% atbalsta intensitāte.

**Investīcijas**

* Jautājums par MK redakciju, ka laukumu, pievedceļu izbūve 4.3.apakšpasākumā lauksaimniecības kooperatīviem. Graudkopības saimniecības vēlas izbūvēt laukumu un pievedceļu pie angāra. Vai saimniecībai atbalstāmas šāda veida investīcijas?

Atbilde: Saimniecībai 4.1.ietvaros atbalstāma laukumu un pievedceļu izbūve pie ražošanas objektiem.

* Vai uz šo kārtu varētu rakstīt projektu mēslu krātuvju celtniecībai?

Atbilde: Jā, šāda investīcija ir atbalstāma pasākuma ietvaros, izņemot nav atbalstāmas lagūna tipa kūtsmēslu krātuves jauna būvniecība.

* Degvielas uzglabāšanas tvertnes ar izdales uzskaiti. Vai šī pozīcija ir atbalstāma, vai darbojas kā vides investīcija?

Atbilde: Atbalstāma investīcija 4.1. Nav klasificējama kā vides investīcija pasākuma ietvaros.

* Vai projekta ietvaros uz attiecināmām izmaksām var iekļaut tikai jumta būvniecību, cieto kūtsmēslu krātuvei, kas uzbūvēta iepriekšējo kārtu projekta ietvaros?

Atbilde: Jā, šāda investīcija ir atbalstāma.

* Saimniecība nodarbojas ar piena lopkopību, ir ap 50 slaucamām govīm. Šajā kārtā vēlos veikt investīcijas govju slaukšanas robotā. Cik saprotu, tad konkrēto iekārtu izvēlos no Tehnikas kataloga un to iekļauju projektā, iepriekš vienojoties ar iekārtas tirgotāju par man nepieciešamo specifikāciju. Kādi dokumenti nepieciešami, lai veiktu šo iegādi? Vai tā skaitās, kā būvniecība, kur nepieciešams saskaņojums ar būvvaldi par novietošanu konkrētajā ēkā vai tā skaitās, kā vienkārša pamatlīdzekļu iegāde? Kāda likme piemērojama?

Atbilde: Par pārbūves nepieciešamību ieteikums konsultēties būvvaldē. Par robota iegādi – no Tehnikas kataloga jāizvēlas projekta pieteikumā un tad tiek izvēlēts piegādātājs konkrētajai iegādei. Atbalsta likme – ja **būvniecība** (saskaņota ar būvvaldi) ar stacionārām iekārtām pamata intensitāte 40% ar papildus intensitātes iespējām max līdz 60%, ja **iekārtu iegāde**  (būvvalde saskaņo, ka nav būvniecības sastāvs), tad no saimniecības apgrozījuma 30-40% un papildus intensitātes iespējas max līdz 50%.

* Vēlos uzstādīt graudu uzglabāšanas torņus ar graudu uzņemšanas piltuvi, transportieriem, norijām, u.c. palīgiekārtām. Vai LAD ieskatā ir nepieciešams būvprojekts vai būvatļauja, ja šie torņi pēc savas specifikācijas skaitās kā pārvietojamie graudu torņi, t.i. to konstrukcija paredz to pārvilkšanu un pārvietošanu uz jebkuru vietu vai tīrumu un tiem nav nepieciešams betonēts vai kāds cits speciāli veidots pamats. Torņu diametrs 3.7 m, augstums 9.5 m.

Atbilde: Jākonsultējas būvvaldē, vai torņu uzstādīšanai nav tomēr kādas papildus prasības par infrastruktūru no būvvaldes puses. Saskaņā ar MK noteikumu Nr. 529 “Ēku būvnoteikumi” 7.6.punktu  - pirmās vai otrās grupas vienstāva ēkas bez pamatiem (piemēram, siltumnīca, nojume, lapene, paviljons) jaunai būvniecībai vai novietošanai ārpus publiskās ārtelpas, kā arī nojaukšanai, ja tās ekspluatācijas laiks **nav ilgāks** par vienu gadu un to nojauc līdz minētā termiņa beigām (ietverot nojaukšanas laiku) – būvniecības dokumenti nav nepieciešami, bet ja **ekspluatācijas laiks ir ilgāks par vienu gadu,** tad pakļaujas kādai no būvju grupām, kur nepieciešams būvprojekts vai paskaidrojuma raksts.

* Bio saimniecība ir īstenojusi vairākus modernizāciju projektus kuru starpā šo projektu ietvaros tika iegādāts graudu kombains, kas tika nolietots un pārdots, vai projekta ietvaros var pretendēt uz nākamo kombainu?

Atbilde: Kombainu iegādei, izņemot max attiecināmās izmaksas 400 000EUR, citu ierobežojumu nav, bet tiks vērtēta lietderība pret saimniecības platībām.

* Uzņēmuma pamatdarbība ir gaļas liellopu audzēšana. Vai projekta ietvaros tiks atbalstīta kvadracikla iegāde. Kvadracikls nepieciešams ganību, elektriskā gana, žoga un lopu apsekošanai.

Atbilde: kvadraciklu iegāde 4.1. ietvaros nav atbalstāma

* Kādi nosacījumi saistībā ar būvniecību ir saistoši , ja atbalsta pasākuma ietvaros saimniecība vēlas esošajā kūtī pārveidot liellopu stāvvietu izvietojumu, lai atvieglotu darbu kopējam un racionālāk izmantotu telpu. Netiks pārbūvētas ne nesošās konstrukcijas, ne fasāde, plānoti tikai iekšdarbi.

Kādi nosacījumi saistībā ar būvniecību ir saistoši , ja atbalsta pasākuma ietvaros saimniecība vēlas iegādāties un uzstādīt pārvietojamo angāru, bez pamatiem, paredzētu izmantot gaļas liellopu nojumei.

Atbilde: Ieteikums konsultēties būvvaldē par plānotām darbībām, kas novērtēs attiecīgās būvniecības dokumentācijas nepieciešamību. Vēršam uzmanību, ka vienkāršoti remontdarbi pasākuma ietvaros nav atbalstāmi.

* Esam saimniecība, kas audzē bioloģiskus liellopus. Vai šajā pasākumā tiks atbalstīta bioloģisko gaļas liellopu patstāvīgo ganību teritorijas iežogošana?

Atbilde: šāda investīcija ir atbalstāma, jāpamato iežogotās teritorijas lietderība, ņemot vērā dzīvnieku skaitu. Aicinām konsultēties būvvaldē par ieceri

* Vai 400 000 EUR attiecināmajās izmaksās traktortehnikai un ražas novākšanas tehnikai ietilpst arī pašgājējmiglotāji?

Atbilde: nē, tikai lauksaimniecības traktortehnika un ražas novākšanas tehnika.

* Ja kombaina un traktora iegāde 400 000 EUR, bet precīzās tehnoloģijas aprīkojums, kas tiks uzstādīts šai tehnikai ir vēl papildus 30 000 EUR, kas tiek novirzīts klimata mērķim. Vai attiecināmās izmaksas būs: 400 000 EUR + 30 000 EUR?

Atbilde: Maksimālās attiecināmās izmaksas traktortehnikai un ražas novākšanas tehnikai ar visu uzstādāmo aprīkojumu, t.sk.precīzo, ir līdz 400 000 EUR.

* Vai cūkkopības saimniecībai investīcija – kūtsmēslu krātuve tiks attiecināta no atsevišķā finansējuma, kas paredzēts biodrošības un labturības prasību uzlabošanai. Vai nepieciešama PVD izziņa?

Atbilde: Kūtsmēslu krātuves būvniecību var paredzēt atsevišķi izdalītā finansējuma ietvaros. PVD izziņa nav nepieciešama kūtsmēslu krātuves gadījumā. Tā nepieciešama tikai labturības un biodrošības prasību uzlabošanā.

* Vai celmu frēzes iegāde zemnieku saimniecībai būs attiecināmās izmaksas?

Atbilde: celmu frēzes un līdzvērtīgs aprīkojums nav atbalstāms 4.1. ietvaros (MK 776 564.12.apakšpunkts). Pasākuma mērķis ir atbalstīt lauksaimniecības produkcijas ražošanas pamatlīdzekļus.

* Vai projekta ietvaros var iegādāties drenu ielicējus?

Atbilde: nē, šīs investīcijas 4.1. nav atbalstāmas, jo šādām darbībām nepieciešami sertificēti speciālisti būvniecībā.

* Vai IMA projekta ietvaros kvalificējas tikai graudu hēdera iegāde?

Atbilde: Graudu hederus varēs arī iegādāties atsevišķi un tie jau ievietoti katalogā. Būtiski, ko mums būs jāvērtē, ka nenotiek vienkārši esošā pamatlīdzekļa, hedera, aizvietošana (Noteikumu 9.2.punkts), bet jaunais hederis ir par 25% ražīgāks vai tam ir cita tehnoloģija.

**Aizvietošana**

* Aizvietojot vai papildinot traktorus, kāds gads tiks skatīts – traktora ražošanas gads vai tā pirmreizējās reģistrācijas gads?

Atbilde: Traktora ražošanas gadu.

* Vai drīkst izmantojot MK noteikumu 11.3.punktu – “tāda pamatlīdzekļa iegādi, kurš būtiski maina ražošanas vai tehnoloģiju raksturu”, aizvietot 5 gadus vecu lielākas ietilpības **velkamo** miglotāju, ar mazākas ietilpības **uzkarināmo** miglotāju? Tas tiek darīts tāpēc kā saimniecības lauki atrodas kalnainos apvidos, kur ir grūti strādāt ar velkamo miglotāju, kā arī jaunais uzkarināmas miglotājs būs aprīkots ar papildus modernāku aprīkojumu, kā nav pašreizējam velkamajam miglotājam.

Atbilde: Aprakstītā situācija uzskatāma par ražošanas rakstura maiņu.

**Citi jautājumi**

* Apstiprinātam projektam (katlu mājas būvniecība apakšpasākums 4.1. ) attiecināmās m2 izmaksas ir tik zemas, ka nav iespējams esošajā situācijā par tādām cenām uzbūvēt. Jaunajā 2021. - 2022. gada periodā attiecināmās m2 izmaksas katlu mājas būvniecībai ir atbilstošākas realitātei. Vai šajā situācijā apstiprinātais projekts būtu jānoslēdz (nav uzsākta būvniecība, jo iepirkumi noslēdzās bez rezultāta izcenojumu dēļ)  un jāstartē no jauna uz jauno periodu vai tomēr 920,00 EUR / m2 izmaksas varēs piemērot arī iepriekš apstiprinātam projektam?

Atbilde: Jaunie MK noteikumi, tsk izmaksas nav piemērojamas uz iepriekš apstiprinātiem projektiem.

* Ja projektā realizēju 4 tehnikas vienības: 2 pērku pavasarī  un 2 pēc 1gada.
Vai finansējumu par šīm 2 pavasarī iegādātajām es dabūšu no LAD pavasarī, vai tikai tad kad projekts būs īstenots pilnībā?

Atbilde: pēc iegādes var iesniegt LAD maksājuma pieprasījumu un saņemt finansējumu par šīm tehnikām. Projekta ietvaros Jūsu gadījumā ir iespējami līdz 4 maksājuma pieprasījumiem (ja iegāde nenotiek vienā laikā). Tikko iegāde un piegāde saimniecībā veikta, tā var sniegt maksājuma pieprasījumu un saņemt finansējumu no LAD.

* Vai būs atbalstāma saimniecības daļēja pāreja no lopkopības uz augkopību. un projekta ietvaros iegādātie augsnes apstrādes, sējas un ražas tehniku. Piemēram, -arklu, sējmašīnu, sējumu kopšanas ecēšas, graudu transportēšanas piekabi. BL saimniecība.

Atbilde: ja to pieļauj saimniecības esošais apgrozījums, hektāri un prognozētā naudas plūsma (proti, saglabā pozitīvu rādītāju) nozaru maiņas periodā, tad ir atbalstāma šādas investīcijas.

* Par izglītību jaunajam lauksaimniekam - vai ir iespējams atbilst prasībai par lauksaimniecības izglītību, ja ir akadēmiskā izziņa no LLU par nokārtotajiem kursiem. Teorētiski katrs kredītpunkts atbilst 40 stundām. Šobrīd liekas, ka dēļ vakcinācijas sertifikāta prasības, nebūs iespējams pabeigt studijas.

Atbilde: priekš 4.1. pasākuma jaunā lauksaimnieka l/s zināšanu apliecinājumam pietiekami ar izziņu par lauksaimniecības priekšmetu apguvi > 160 h apmērā.

**Kopprojekti**

* Vai skaitās, ka kopprojekts būs, ja kopā startē ZS  kā konvencionālā un  kā fiziska persona bioloģiskā.

Atbilde: ja plānotās investīcijas nodrošina abu saimniecību saimniekošanas metodes, tad pieļaujams kopprojekts. Jautājumā nav uzrādītas plānotās investīcijas. Tāpat svarīgi, ja **saimniecības pieder** **vienam īpašniekam** vai **uzskatāmas par vienu vienotu uzņēmumu**, tad tas **neklasificējas kā kopprojekts**.

* Ja tiek realizēts kopprojekts, lai saņemtu punktus, kas norādīti projektu atlases kritērijos apakšpasākuma “Atbalsts ieguldījumiem lauku saimniecībās” par dalību kā biedram  atbilstīgā kooperatīvā sabiedrībā jābūt abiem kopprojekta dalībniekiem? Un pēc realizācijas abu kopējā saražotā produkcija tiks vērtēta kā realizējama? Vai der galvenā pretendenta, projekta realizētāja dalība un savas saimniecības saražotās  produkcijas  realizācija kooperatīvā vismaz 50 % apjomā?

Atbilde: kopprojekta gadījumā jānodrošina visu iesaistīto saimniecību atbilstības nosacījumu ievērošana, līdz ar to jābūt sadarbībā ar kooperatīvu jābūt iesaistītiem visiem koprojekta dalībniekiem.

**Tehnikas katalogs**

* Vai pasākuma ietvaros atbalstāma demo tehnikas iegāde?

Atbilde: Nē, pasākuma ietvaros atbalstāma tikai jaunas tehnikas iegāde, jo Tehnikas katalogā iekļautas jaunas tehnikas cenas.

* Kā projektam izvēloties tehniku no tehnikas preču kataloga var prognozēt vai paredzēt, cik ilgi piedāvātās preces cena ir spēkā, jo tur tas nav norādīts, kad var plānot piegādes izvēlētajai tehnikai, lai noteiktu projekta izpildes termiņu.

Atbilde: Aicinām jau šobrīd interesēties pie tehnikas tirgotājiem par plānotajiem iespējamiem tehnikas piegādes termiņiem un cenu.

* Gribu uzzināt vai obligāti ir projektā jāiegādājas traktors no kataloga. Man Polijas tirgotājs piedāvā lētāk nekā katalogā.

Atbilde: Izvēloties **cenu** no kataloga, tas ir rezervētais finansējums, bet iegādi var veikt ārpus LV un pie maksājuma pieprasījuma attiecināmās izmaksas tiek precizētas. LAD izmaksās atbalstu no faktiskās iegādes cenas,

* Tiek plānots veikt graudu torņu būvniecību, plānotā summa virs 170 000 tūkst.

Ja torņus ir iespējams iegādāties tikai ņemot iekārtas no kataloga, tad nav īsti skaidrs, kā veikt iepirkumu - iekārtas (torņus) ņemt no kataloga un būvniecības darbiem atsevišķi veikt iepirkumu, bet tad tiešās būvniecības izmaksas būs zem 1700000 tūkst. un vai var veikt vienkāršotu cenu aptauju un vai būvnieks tādā veidā spēs sniegt pilnvērtīgu piedāvājumu, jo būvniekam teorētiski un praktiski vajadzētu būt atbildīgam par torņu piegādi, montāžu un uzstādīšanu, bet katalogā to ievietot taču var tikai torņu pārdevēji?

Atbilde: **Cenu aptauja** jāveic **būvniecības darbiem**, bet piedāvājumā atsauce uz iekārtām katalogā. 170 000 euro slieksnis, lai novērtētu, vai iepirkumu sludināt IUB tiek vērtēta pret būvniecības summu. Būvnieks piesaista torņu piegādātāju kā apakšuzņēmumu.

* Vai tehnikas iegādes gadījumā EPS jāiesniedz tehnikas tirgotāju piedāvājumi?

Atbilde: Tehnikas iegādes gadījumā aicinājums Atbalsta pretendentiem **pirms projekta iesniegšanas EPS** vērsties pie **Tehnikas tirgotājiem**, lai:

* noskaidrotu projektā plānotās tehnikas un iekārtu **piegādes laiku**, kā arī precīzāku piedāvāto cenu atbilstoši pretendenta prasībām un vajadzībām. (Attiecīgais piedāvājums **nav jāiesniedz EPS** ar projektu).
* noskaidrotu projektā plānotā **lauksaimniecības traktora** vai **graudu novākšanas kombaina** piegādes laiku un cenu, ja šo tehniku plānots aprīkot atbilstoši Noteikumu 2.pielikumā norādītajam aprīkojumam jeb “zaļajām” investīcijām (*GPS uztvērēji ar aprīkojumu, ražas uzskaites sensori, u.c*.). “Zaļo” investīciju aprīkojuma summai jābūt piedāvājumā izdalītai atsevišķi (Attiecīgo piedāvājumu **aicinām iesniegt EPS** kopā ar projektu**).**
* Ja tiek pirkta graudu kalte, kurā ietilpst ļoti daudz dažāda individuāla aprīkojuma (kalte, tīrītājs, transportieri, bedre, ventilatori, deglis, ciklons utt.), vai katra šī lieta pārdevējam atsevišķi ir jāliek tehnikas katalogā?

Atbilde: Ja šis aprīkojums ir standartizēts un nav katram klientam jākomplektē atšķirīgi, tad labāk katalogā ievietot jau pilnība nokomplektētu kalti ar tās cenu.

* Vai ir iespējams pēc tam, kad projekts apstiprināts LAD mainīt iekārtu vai tehniku uz līdzvērtīgu, tikai cita ražotāja, atzīmējot citu tehnikas vienību Tehnikas un iekārtu katalogā?

Atbilde: Mainīt iegādi var tikai saskaņojot ar LAD un tikai pēc tam Atbalsta pretendents var izvēlēties no tehnikas kataloga citu iegādi.

* Vai būs kaut kāds konkrēts saraksts pēc kura var vadīties, kam jābūt Tehnikas un iekārtu katalogā, īpaši gadījumā, kad iekārtas un aprīkojums tiks iegādātas, kopā ar būvniecības iepirkumu?

Ja kopā ar būvniecību jāiegādājas arī stacionāras iekārtas, tad tās jāizvēlas no tehnikas kataloga. Katra situācija ir individuāla, tādēļ vienu sarakstu mēs uztaisīt nevaram. Saskaņā ar MK 776 noteikumu 66.1. punktu.

* Gadījumā, kad iekārtas tiks uzstādītas kopā ar būvniecību, ir pozīcijas Darbu apjomu sarakstā, kas netiek atspoguļotas, norādot visu tehniku, aprīkojumu, kas tiek izmantots, lai panāktu darba izpildi, piemēram, dziļurbuma ierīkošana.  Vai šādos gadījumos iekārtām ir jābūt ievietotam katalogā? Kā arī šādos gadījumos var neiedomāties ievietot katalogā, ja būs jābūt iekārtai katalogā, vai būs iespējams atzīmēt vēlāk, kad projektu iesniegšana jau būs noslēgusies?

Atbilde: Paredzēts ka trūkstošās iekārtas katalogā (būvniecības gadījumā kad vēl uz projekta iesniegšanas laiku nav tehniskais projekts, un līdz ar to nav zināmas konkrētas iekārtas) varēs ievietot katalogā arī pēc kārtas noslēgšanās.

* Kāda būs LAD reakcija, ja realizējot projektu cena mainīsies?

Atbilde: LAD publisko finansējumu izmaksās ne lielāku kā projektā paredzēts. Ja Atbalsta pretendentam tiks piemērota atlaide, tad tiks izmaksāts publiskais finansējums no faktiskās iegādes cenas.